钦定古今图书集成/明伦汇编/氏族典/第493卷 > 《凌迪知万姓统谱》 > 孟宗
## 钦定古今图书集成/明伦汇编/氏族典/第493卷 > 《凌迪知万姓统谱》 > 孟宗

按《尚友录》：宗字公武，江夏人。少从南阳李肃学，其母
为作厚褥大被，人问故，母曰：“小儿无德致客，客多贫，
故为广被，庶可得气味相接矣。”仕吴为令，每得时物，
必以寄母，不敢先食。母嗜笋，尚未生，宗入林哀泣，笋
忽迸出。闻母病，犯禁委官。晋武帝时为鱼池监，作鲊
寄母，母曰：“何不避嫌？”遂还之。宗尝为光禄，与朝士大
会，有强之酒者，饮一杯便吐，半是麦饭。上闻，叹息曰：
“清德如此耶！”